དུ་བཅུག་པ་གཉིས། །གང་ཞིག་ཕན་ཡོན་ཆེ་བ་དེ། །ཤེས་
པར་བྱས་ལ་ཀུན་ལ་སྦྱར། །དཔོན་པོ་ངན་པ་ལ་ལ་དག །རང་གིས་བསྐྱང་བར་མི་ནུས་ཤིང༌། །སློབ་
མ་གཞན་དུ་སློབ་གཉེར་ལ། །འགྲོ་ན་དེ་ལ་འཁོན་དུ་འཛིན། །རང་ཉིད་ཡོན་ཏན་མེད་བཞིན་དུ། །
གཞན་གྱི་དཔོན་ལ་དགའ་བ་དེ། །རང་ཉིད་མིག་དང་མི་ལྡན་པར། །གཞན་གྱི་ལོང་འཁྲིད་བྱེད་དང་
མཚུངས། །དཔོན་ངན་དཔོན་དུ་བསྐོས་པ་ནི། །ཕུང་བར་འགྱུར་བ་ཁོ་ན་སྟེ། །ཝ་སྐྱེས་རྒྱལ་པོར་བསྐོས་
པ་ཡིས། །ཕུང་བར་གྱུར་ཅེས་ཀུན་ཀྱང་གླེང༌། །དཔོན་ངན་གཡོག་ངན་འཚོགས་གྱུར་ཏེ། །རེ་ཞིག་
དཔལ་འབྱོར་རྒྱས་གྱུར་ཀྱང༌། །སྒོ་ང་མཁའ་ལ་འཕངས་པ་ལྟར། །གདོན་མི་ཟ་བར་བརླག་པར་འགྱུར། །
བློ་ལྡན་བྱ་བ་ཀུན་ལ་བརྩོན། །བག་ཡོད་ལེགས་པར་གཏོང་བ་དེ། །འདི་དང་གཞན་དུ་ལོངས་སྤྱོད་
ཀྱི༑ ༑དཔལ་འབྱོར་ཀུན་ལ་སྤྱོད་པར་འགྱུར། །ལོངས་སྤྱོད་སྤྱད་པས་མི་མཛད་དེ། །བསོད་ནམས་
ཟད་ན་འཛད་པར་འགྱུར། །ཁྲོན་ཆུ་བཅུས་པས་མི་འཛད་ཀྱི། །སྐྱེ་རྒྱུན་ཟད་ན་འཛད་པར་འགྱུར། །
11

དཔལ་ལྡན་ས་སྐྱ་པཎྜི་ཏའི་གསུང་རབ་ལེགས་པར་བཤད་པ་རིན་པོ་ཆེའི་གཏེར་གྱི་རྗེས་སུ་འཇུག་པ་ལུགས་ཀྱི་བསྟན་བཅོས།
བསོད་ནམས་མེད་པའི་སྐྱེ་བོ་ལ། །ཐབས་དང་འབད་པ་སྟོང་དག་གིས། །བསྒྲུལ་ཀྱང་ཕུན་ཚོགས་
མི་འབྱུང་ཞིང༌། །དེ་ཕྱིར་བསོད་ནམས་དག་ལ་འབད། །འཇིག་རྟེན་འདི་རུ་ཀུན་གྱིས་བསྟོད། །ཕ་
རོལ་དུ་ནི་ཆོས་ཀྱིས་བདེ། །ཡོན་ཏན་གཉིས་དང་ལྡན་པ་དེ། །མདོར་ན་འཇིག་རྟེན་ཤེས་པ་ཡིན། །
ལུགས་ཀྱི་བསྟན་བཅོས་བླང་དོར་གསལ་བའི་མེ་ལོང་ལས། འཇིག་རྟེན་ཤེས་པའི་ལེའུ་སྟེ་དྲུག་
པའོ།། །།
ལུང་དང་རྟོགས་པ་གཉིས་ལྡན་པའི། །མཁས་པ་དག་ལ་བརྟེན་པ་དང༌། །རྒྱ་ཆེན་ཐོས་པ་བྱས་
པ་ཡིས། །བསྟན་བཅོས་ཀུན་ལ་མཁས་པར་འགྱུར། །གསལ་དག་ཐོགས་པ་མེད་པ་ཡིས། །ཀློག་
ལ་མཁས་པའི་མཁས་པ་དེ། །ཡོན་ཏན་ཀུན་གྱི་རྩ་བ་སྟེ། །བསྟན་བཅོས་མཁས་པའི་གཞི་མ་ཡིན། །
མ་འདྲེས་སྙོམས་དང་མགྱོགས་པ་དང༌། །ཚད་ལྡན་ཡི་གེ་དག་པ་ཡིས། །རང་གི་རྟོགས་པ་མི་བརྗོད་
ཅིང༌། །གཞན་གྱི་ཡོན་ཏན་སྤེལ་བར་བྱེད། །གནས་བརྒྱད་ཚོགས་གསུམ་ལ་སོགས་པ། །སྒྲ་ཡི་
བྱེད་པ་ཤེས་གྱུར་ནས། །མ་འབྲེལ་འགལ་བཟློས་མེད་པ་ཡི། །སྙན་དངགས་སྡེབས་སྦྱོར་ཤེས་པར་
འགྱུར། །འགལ་འབྲེལ་སྟོབས་ལས་འོང་བ་ཡིས། །རྣམ་དག་རིགས་པའི་དོན་མཐོང་ན། །རྒོལ་ངན་
ཀླན་ཀས་མི་འཇིགས་ཤིང༌། །ཡིད་ཆེས་ལྟ་བ་སྙེད་པར་འགྱུར། །སྡེ་བཞིའི་ལུང་དང་ལུང་འགྲེལ་
གྱི༑ ༑བསྟན་བཅོས་ཀུན་ལ་མ་རྨོངས་ཤིང༌། །ཚུལ་ཁྲིམས་སྲོག་ལྟར་འཛིན་པ་དེ། །སངས་རྒྱས་
བསྟན་པའི་བདག་པོ་ཡིན། །ཤིན་ཏུ་རྒྱས་པ་ཐེག་ཆེན་གྱི། །སྡེ་སྣོད་ལེགས་པར་ཤེས་པ་དེ། །རྒྱལ་
སྲས་བྱང་ཆུབ་སེམས་དཔའ་ཡི། །བྱ་བ་ཀུན་ལ་རྨོངས་པ་མེད། །འཁོར་འདས་ཆོས་ཀུན་མ་ལུས་
པ༑ ༑ལེགས་པར་སྟོན་པ་མངོན་པའི་ཆོས། །ཤེས་ན་རྒྱལ་བའི་གསུང་རབ་ཀྱི། །ཐ་སྙད་ཀུན་ལ་
མཁས་པར་འགྱུར། །ཚད་ལྡན་བླ་མ་བསྟེན་པ་དང༌། །བློ་ལྡན་སྡེ་སྣོད་ཐོས་པ་དང༌། །དད་ལྡན་ཡུན་
དུ་སྦྱངས་པ་ལས། །ཆོས་ལྡན་གང་ཟག་འབྱུང་བར་འགྱུར། །རྣམ་དག་ཚུལ་ཁྲིམས་གཞིར་བྱས་
ནས། །དྲི་མེད་སྡེ་སྣོད་ཉན་པ་དང༌། །དབེན་པར་བསྒྲུབ་པ་བྱེད་པ་དེ། །དམ་པ་རྣམས་ཀྱི་ཆོས་ལུགས་
ཡིན། །ཚེ་འདི་དོན་དུ་གཉེར་བ་ཡི། །བླ་མས་བླ་མར་མི་བཏུབ་ཀྱི། །རྣམ་གྲོལ་དོན་དུ་གཉེར་བ་ཡི། །
12

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ།
པོད་བཅུ་པ།
ཆོས་བརྒྱད་སྤངས་པའི་བླ་མ་བསྟེན། །ལོངས་སྤྱོད་འཁོར་འདབ་རྒྱས་པ་དང༌། །གོས་བཟང་ཞིམ་དུ་
ཟ་བ་ལ། །མཚན་ཉིད་ལྡན་པའི་བླ་མ་རུ། །སྡེ་སྣོད་ཀུན་ནས་བཤད་པ་མེད། །ཚད་ལྡན་བླ་མ་རྙེད་
གྱུར་ན། །སྐྱིད་སྡུག་ཀུན་ལ་མི་ལྟ་བར། །ཚུལ་བཞིན་གུས་པས་བསྟེན་པར་བྱ། །དེ་ལས་ཡོན་ཏན་
ཐམས་ཅད་འབྱུང༌། །མདོ་རྒྱུད་མཁས་པའི་བསྟན་བཅོས་དང༌། །མཐུན་པ་མིན་པའི་ཆོས་ལུགས་
དེ༑ ༑ཟབ་པར་གྲགས་ཀྱང་ལུགས་དེ་ལ། །འཇུག་ན་བླུན་པོ་ལོགས་ན་མེད། །ལུང་རིགས་དག་པ་
རྣམ་དག་ཅིང༌། །རྣམ་དག་བརྒྱུད་པའི་གདམས་པར་བཅས། །མ་ནོར་ཆོས་ལུགས་བཟང་པོ་ལ། །
འཇུག་ན་མཁས་པ་དེ་ཉིད་ཡིན། །འཇིག་རྟེན་བློ་ཡིས་བཏང་བ་དང༌། །ལས་འབྲས་སྲོག་ལྟར་འཛིན་
པ་དང༌། །བསྙེན་བཀུར་དགྲ་བཞིན་མཐོང་བ་དེ། །ཆོས་ནས་བཤད་པའི་ཡོན་ཏན་ཡིན། །སྲིད་པ་
གསུམ་ལ་མ་ཆགས་པར། །བསླབ་པ་གསུམ་ལ་འབད་པ་དང༌། །ཐོས་བསམ་བསྒོམ་གསུམ་བྱེད་པ་
དེས། །ཁམས་གསུམ་ཀུན་ལས་འདའ་བར་འགྱུར། །བླ་མ་དམ་པས་ཟིན་པ་དང༌། །གཞན་དོན་
གཙོ་བོར་བྱེད་པ་དང༌། །ཞེན་པའི་མདུད་པ་གྲོལ་བ་དེས། །བླ་མེད་བྱང་ཆུབ་ཐོབ་པར་འགྱུར། །ལུགས་
ཀྱི་བསྟན་བཅོས་བླང་དོར་གསལ་བའི་མེ་ལོང་ལས། བསྟན་བཅོས་ཤེས་པའི་ལེའུ་སྟེ་བདུན་
པའོ།། །།
ཡ་རབས་དམ་པའི་སྤྱོད་པ་ཡི། །དཔལ་འབྱོར་ཀུན་ལ་གནས་གྱུར་ཀྱང༌། །ཁྱིམ་ནས་འབྱུང་
བར་མི་བྱེད་ན། །དེ་བས་ཕུང་བ་གཞན་ཅི་ཡོད། །གདོན་མི་ཟ་བར་འཆི་འགྱུར་ཅིང༌། །འཆི་བའི་ཚེ་
ན་ལོངས་སྤྱོད་དང༌། །འཁོར་འདབ་རྗེས་སུ་མི་འབྲངས་གིས། །དམ་ཆོས་སྤྱད་ན་རྗེས་སུ་འབྲངས༎
མགྲོན་ཁང་ཅིག་ཏུ་འཚོགས་པ་ཡི། །མགྲོན་པོ་ལྟ་བུའི་འཛའ་ཤེས་ལ། །ཆགས་ནས་དམ་ཆོས་མི་
བྱེད་ན། །དེ་ལས་འཁྲུལ་པ་གཞན་ཅི་ཡོད། །རྨི་ལམ་ལྟ་བུའི་ལོངས་སྤྱོད་དང༌། །བྲག་ཆ་ལྟ་བུའི་
གཏམ་སྙན་ལ། །ཆགས་ནས་ཁྱིམ་ནས་མི་འབྱུང་ན། །དེ་ལས་བསླུས་པ་གཞན་ཅི་ཡོད། །གཏན་
བདེ་སྒྲུབ་དུ་ཡོད་བཞིན་དུ། །སྡུག་བསྔལ་རྒྱུ་ལ་བཅུག་པ་འདི། །མིའི་གཟུགས་ལ་དུད་འགྲོ་ཡི། །
བསམ་པ་གནས་པ་ཁོ་ནར་ཟད། །བགྲང་ཕྲེང་བཞིན་དུ་འཁོར་བ་འདིར། །སྡུག་བསྔལ་སྣ་ཚོགས་
13

དཔལ་ལྡན་ས་སྐྱ་པཎྜི་ཏའི་གསུང་རབ་ལེགས་པར་བཤད་པ་རིན་པོ་ཆེའི་གཏེར་གྱི་རྗེས་སུ་འཇུག་པ་ལུགས་ཀྱི་བསྟན་བཅོས།
སྤྱད་གྱུར་ཀྱང༌། །ད་དུང་འདི་ལ་ཆགས་གྱུར་ནས། །ཡིད་འབྱུངས་མ་སྐྱེས་ཅི་ལས་གྱུར། །ཚུལ་མིན་
སེམས་པའི་རྣམ་རྟོག་གིས། །མི་བདེན་པ་ལ་བདེན་པར་བཟུང༌། །གང་ན་མེད་པ་ཡིན་པར་གོ །ཀྱེ་
མ་ལས་ངན་མཚར་རེ་ཆེ། །ཇི་ལྟར་བྱས་ཀྱང་ཚེ་འདིར་འཁོར། །གང་ལྟར་བྱས་ཀྱང་ལྟོ་ཕྱིར་ཤོར། །
འདོད་ཡོན་བློ་མ་ཐོང་པ་ཡི། །ཆོས་པ་འདི་ཡང་ཡི་རུ་མུག །ནོར་གྱི་སྙིང་པོ་ཆོག་ཤེས་ཡིན། །འདུ་
འཛི་སྤངས་ན་བདེ་བར་འགྱུར། །སེམས་དང་ཆོས་སུ་འབྲེལ་པ་ལ། །ཅིར་སྣང་ཐམས་ཅད་བསྒོམ་
དོན་ཡིན། །འཆི་བ་དྲན་ན་ཆོས་ལ་འཇུག །སྡིག་པ་སྤོང་ན་ཆོས་པ་ཡིན། །སྐྱོ་བས་འཁོར་བ་འཇིག་
པར་འདོད། །སྟོང་ཉིད་རྟོགས་ན་གྲོལ་བར་འགྱུར། །བརྩེ་བས་རང་ཞི་མི་འདོད་ཅིང༌། །སྟོང་པ་སྲིད་
ལ་མི་ཆགས་པ། །མི་གནས་མྱ་ངན་འདས་པའི་རྒྱུ། །མཚུངས་མེད་ཐབས་དང་ཤེས་རབ་དེ། །ཚུལ་
ཁྲིམས་ཞིག་པའི་ཞིག་པོ་དང་། །ལས་འབྲས་དོར་བའི་སྟོང་ཉིད་དང༌། །ཐོས་པ་མེད་པའི་བླུན་བསྒོམ་
ལ༑ ༑སངས་རྒྱས་རེ་ཡང་ཐོབ་པ་དཀའ། །འཇིག་རྟེན་འདི་ལ་མ་ཆགས་ཤིང༌། །དད་འདུན་བརྩོན་
འགྲུས་དྲག་པོ་ཡིས། །ཆོས་ལ་བརྩོན་པའི་སྐྱེ་བོ་ལ། །སངས་རྒྱས་མི་རིང་མདུན་ན་གནས། །ཟང་
ཟིང་འདུ་རྒོད་ཆེ་བ་ལ། །ཆོས་ཀྱི་སྙིང་པོར་བྱེད་པ་ཡི། །སྐྱེ་བོ་དེ་ལ་འཁོར་བ་ཡི། །སྡུག་བསྔལ་རྒྱུན་
དུ་འཁོར་བར་འགྱུར། །དེ་ཕྱིར་བློ་དང་ལྡན་པའི་མིས། །ཕན་གནོད་བྱ་བ་ལེགས་བརྟགས་ཏེ། །འཇིག་
རྟེན་བྱ་བ་ཀུན་དོར་ལ། །བྱ་རྒྱུ་ཆོས་ལས་མེད་པར་བྱ། །ལུགས་ཀྱི་བསྟན་བཅོས་བླང་དོར་གསལ་
བའི་མེ་ལོང་ལས། མཐར་ཆོས་ལ་གནས་པའི་ལེའུ་བརྒྱད་པའོ། །
བདག་གི་གསེར་འོད་དམ་པ་དང་། །བདེན་པར་སྨྲ་བའི་ལུང་བསྟན་དང་། །ཤེས་རབ་བརྒྱ་པ་
ལ་སོགས་དང༌། །ཙ་ན་དཀའ་སོགས་མཐོང་གྱུར་ཅིང༌། །ཁྱད་པར་ས་སྐྱ་པཎ་ཆེན་གྱི། །གསུང་རབ་
ལེགས་བཤད་རིན་ཆེན་གཏེར༎ཐོས་དང་བསམ་པས་ལེགས་སྦྱངས་ཤིང༌། །གཞན་ཡང་དཔལ་
ལྡན་འཕགས་པ་སོགས། །མཁས་དབང་རིམ་པར་བྱོན་རྣམས་ཀྱི། །ལེགས་བཤད་ངོ་མཚར་མཐའ་
དག་ལ། །ཡུན་རིང་འབྲེལ་པར་བྱས་པ་དང༌། །དམ་པ་རྣམས་དང་དམན་པ་ཡི། །བྱེད་སྤྱོད་མཐོང་
ཞིང་ཐོས་པ་དང༌། །བླ་མའི་གསུང་དང་རང་ཉིད་ཀྱི། །བློ་གྲོས་ལ་བརྟེན་ངས་འདི་བཤད། །མདོ་
14

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་བཅུ་པ།
དང་བསྟན་བཅོས་དེ་དག་ཀྱང་། །དེང་སང་སྐྱེ་བོ་སྤངས་གྱུར་ན། །བདག་གིས་བྱས་པ་འདི་ལྟ་བུའི། །
གཞན་ལ་ཕན་པ་མི་སྲིད་ཀྱང༌། །རང་སེམས་ལེགས་པར་སྤྱད་པ་ལ། །དགའ་དད་གོམས་པར་བྱ་
ཕྱིར་དང༌། །ལུགས་ཀྱི་བསྟན་བཅོས་རྒྱ་ཆེན་པོ། །བསྡུ་བར་བྱ་ཕྱིར་འདིར་བཤད་དོ། །འདི་སྦྱར་
དགེ་བས་འགྲོ་བ་ཀུན། །ངན་སྤྱོད་ཡིད་ལ་མི་རྒྱུ་ཞིང༌། །དམ་པའི་སྤྱོད་པ་བཟང་པོ་ཡིས། །དམ་པའི་
ཆོས་ལ་སྤྱོད་པར་ཤོག །
དེ་སྐད་སྨྲ་འདི་དཔལ་ལྡན་ས་སྐྱ་པ། །སྔགས་འཆང་ངག་དབང་ཀུན་དགའ་བསོད་ནམས་
ཞེས། །ས་སྐྱ་པཎ་ཆེན་གསུང་རབ་མཐའ་དག་སོགས། །མདོ་དང་བསྟན་བཅོས་མང་པོས་རྒྱུད་ཕྱུག་
ཅིང༌། །ལུགས་གཉིས་བླང་དོར་གསལ་བའི་མིག་ཅན་དེས། །བློ་གསལ་མཐའ་དག་དམ་པའི་ལུགས་
བཟུང་ནས། །བསྟན་པ་རིན་ཆེན་ཚུལ་བཞིན་སྤྱོད་པའི་ཕྱིར། །ལེགས་པར་བཤད་པའི་བསྟན་བཅོས་
འདི་བྱས་སོ། །དགེ་བ་འདིས་མཚོན་དུས་གསུམ་དགེ་བའི་མཐུས། །བདག་ཅག་དཔོན་སློབ་དུས་
འདིར་བསམ་པ་ཀུན། །མཐའ་རུ་ཕྱིན་ནས་ཕྱི་མ་ལྷན་ཅིག་པར། །ས་སྐྱ་པཎ་ཆེན་དྲུང་དུ་སྐྱེ་བར་
ཤོག །གནས་དེར་ས་ལམ་ཡོན་ཏན་མཐར་ཕྱིན་ནས། །སླར་ཡང་གང་ལ་གང་འདུལ་སྤྲུལ་པ་ཡི། །
སྤྱི་དང་བྱེ་བྲག་བསྟན་པ་རིན་ཆེན་འདི། །སྲིད་མཐའི་བར་དུ་རབ་ཏུ་རྒྱས་བྱེད་ཤོག །
ཅེས་དཔལ་ལྡན་ས་སྐྱ་པཎྜི་ཏའི་གསུང་རབ་ལེགས་པར་བཤད་པ་རིན་པོ་ཆེའི་གཏེར་གྱི་རྗེས་
སུ་འཇུག་པ་ལུགས་ཀྱི་བསྟན་བཅོས་ལེགས་བཤད་བླང་དོར་གསལ་བའི་མེ་ལོང་ཞེས་བྱ་བ་འདི་
ཡང་། བདག་ཉིད་ཆེན་པོ་ས་སྐྱ་པཎྜི་ཏའི་སྤྲུལ་པའི་སྐུ་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་
དགའ་རིན་ཆེན་གྱི་ཐུགས་སྲས་རྒྱལ་ཚབ་དམ་པ་གྲུབ་མཆོག་བསོད་ནམས་དབང་པོ་དང་། རྒྱལ་སྲས་
གྲགས་པའི་མཚན་ཅན་ཏེ་རིགས་ལྡན་འཇམ་པའི་དབྱངས་སྐུ་མཆེད་ཞལ་རྣམ་པ་གཉིས་དང༌། ཁྱབ་
བདག་འཁོར་ལོའི་མགོན་པོ་མུས་ཆེན་སངས་རྒྱས་རྒྱལ་མཚན། ཆོས་ཀྱི་སྤྱན་ལྡན་ལོ་ནས་ཀུན་
དགའ་དོན་གྲུབ། མཁན་ཆེན་ཐམས་ཅད་མཁྱེན་པ་ངག་དབང་ཆོས་ཀྱི་གྲགས་པ་ལ་སོགས་ཏེ་ཡོངས་
འཛིན་ཆོས་བཞིན་དུ་སྤྱོད་པ་དུ་མའི་ཞབས་རྡུལ་སྤྱི་བོས་ལེན་པ་ས་སྐྱ་པ་ཤཱཀྱའི་དགེ་བསྙེན་སྔགས་
15

ལས་འབྲས་གསལ་བའི་མེ་ལོང་ཞེས་བྱ་བའི་དོན་འགྲེལ་བསོད་ནམས་རྒྱས་པའི་ཉིན་བྱེད།
འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་རང་དང་སྐལ་
བ་མཉམ་པའི་སློབ་མའི་ཚོགས་རྣམས་དང༌། ལྷག་པར་རིགས་ཀྱི་བུ་ངག་དབང་བསོད་ནམས་
དབང་ཕྱུག །རིགས་ཀྱི་ཚ་བོ་ངག་དབང་ཀུན་དགའ་བཀྲ་ཤིས། ངག་དབང་ཀུན་དགའ་བློ་གྲོས།
ངག་དབང་ཀུན་དགའ་གྲགས་པ་སྤུན་གསུམ་ལ་སོགས་ཏེ། རྗེས་འཇུག་དོན་གཉེར་ཅན་རྣམས་ལ་
ལུགས་གཉིས་ཀྱི་བླང་དོར་ཚུལ་བཞིན་དུ་ཤེས་པའི་དམིགས་བུ་གསལ་བར་འགྱུར་བའི་སླད་དུ་མེ་
མོ་བྱ་ལོ་མགོ་ཟླ་བའི་དམར་ཆ་རཀྟ་བཞད་པའི་རྫོགས་པ་གཉིས་པའི་ཚེས་ལ་ལྷོ་བོད་མཚམས་ཀྱི་
སའི་ཆ་ཕག་རི་རྣམ་རྒྱལ་དཀར་པོའི་བྱ་འདབས་སྔོན་གྲུབ་པའི་དབང་ཕྱུག་ཐང་སྟོང་རྒྱལ་པོས་བྱིན་
གྱིས་བརླབས་པའི་གནས་བསམ་འགྲུབ་ལྷ་ཁང་གི་ཡངས་སྟེང་དུ་ལེགས་པར་སྦྱར་བའི་ཡི་གེ་པ་ནི་
ཨ་ཀྵ་རའི་འདུ་བྱེད་དང་དུས་ཀྱི་འཁོར་ལོའི་རྩིས་གཞུང་ལ་བྱང་ཆུབ་པ་ཤབ་སྟོད་པ་བཀྲ་ཤིས་དོན་
གྲུབ་ཀྱིས་བགྱིས་པ་འདིས་འཕྲལ་དང་ཡུན་དུ་དགེ་ལེགས་སུ་གྱུར་ཅིག །སརྦ་མངྒ་ལཾ།། །།